Soleiðis skulu nýggju reglurnar um nýtslu av dekkum skiljast Johan Dahl, landsstýrismaður í Vinnumálum, hevur í dag á Kunngerðarportalinum lýst nýggja kunngerð um dekk. Størsta broytingin er, at forboð verður sett fyri at nýta summardekk í tíðarskeiðinum frá 1. desember til 30. apríl, uttan so, at akfarinum er tryggjað nóg gott vegtak, tá hálka er, við at akfarið er skøtt við ketum á hjólunum á trekkakslinum. Í hesum tíðarskeiði, kunnu vetrardekk ella píkadekk nýtast í staðin. Í praksis merkir hetta, at krav er sett um, at bilurin skal vera skøddur við vetrardekkum, sum eru merkt við“ M + S”,“ MS”. M & S”,“ M-S” ella“ Mud and Snow”, og sum hava eina mynsturdýpd, sum í minsta lagi er 3 mm, um koyrt verður í hálku í tíðarskeiðinum frá 1. desember til 30. apríl. Loyvt er framvegis at nýta píkadekk í tíðarskeiðinum frá 16. oktober til 30. apríl. Tað er framvegis loyvt at koyra við summardekkum í tíðarskeiðinum frá 1. desember til 30. apríl, teir dagar tá hálka ikki er. Mett verður, at ein kravd nýtsla av vetrardekkum í tíðarskeiðinum frá 1. desember til 30. apríl, vil minka um talið á álvarsligum ferðsluvanlukkum og er sostatt við til at økja um ferðslutrygdina. Kunngerðin kann lesast á www. kunngerdaportalur. fo ella við at trýsta á leinkjuna her. Tíðindaskriv frá Vinnumálaráðnum kann lesast her.